  Виталий Пронин Май толэзьлэн 4-тӥ нуналаз 80 аресъем юбилейзэ пусйиз милям яратоно аныкаймы, Алнаш ёросысь Туймыйыл гуртысь Валентина Ерофеевна Сараматова. Со милемлы, 7 нылпиосызлы, 15 внукъёсызлы, 10 правнукъёсызлы, улон кузьмаз. Алнаш ёросысь Туймыйылысь В. Сараматова нуныкаеныз.Елена Сараматовалэн архивысьтызАныкаймес малпаськомы ке, ваньмылэн пушмы тыре. Мар пыртӥ но потоно ӧз луы со! Мемиез, Мария Семёновна Семёнова, бусыысь бертыса, нылзэ коргидын ваем. Корка тыр семьяен корка пырыны кепырам. Соин, дыр, милям аныкаймы сыӵе ужась, пудоез яратӥсь луэм. Нылыз вордӥськиз шуыса, ӵужатаймы, Ерофей Григорьевич Григорьев, бер ӝыт гинэ тодэм. Нылызлы арес тырмем бере сое трудармие басьтӥзы, кебитын ужаса пал син кылемын шуыса ӧз ик чаклалэ. Отӥяз кутскиз каргам война. Мария Семёновна нылыныз бадӟым семьяе кылем. Аслыз солы нылзэ рос-прос сюдыны-вордыны ӧз кылды — нюлэс дасяны ыстӥзы. Бадӟым агайзы сьӧлыктэм пичи Валяез оломар понна адӟемпотостэм карем: ялан тышкаса возем, котькуд нянь пырыен пыкылэм. Нылаш кышкаменыз гур вылэ пегӟе вылэм. Отысен но солы я сапеген, я турчикоен йӧтылэм. 1942-тӥ арын Ерофей Григорьевич берпуметӥ гожтэт ыстэм, кызьы ке но чиданы косыса. Бертӥ ке, асьмелы корка пуктом, шуэм. Вуиз похоронкаез гинэ. Валялы 6 арес дыръя ни мемиез, ужаса поттэм няньзэ, дӥсяно дэремъёссэ вузаса, пичигес корка басьтыны быгатӥз. Яна потыкузы семьяоссы 1 тусьты но 1 пуньы сётӥллям. Лымы улысь кылем-мылем турын куарез поттаса, сиён пӧзьтылӥллям. Валяез жаляса, песянайзы дорысьтыз чечы лушкем вайылэ вылэм. Та ик катьяськыны но юрттӥз, шуэ аныкаймы. Дышетскыны визьмыз вань шуыса, мемиез Валяез кужмысь но школае улля вылэм. Но 5-тӥ классэз йылпумъяса, Валя ваменскем: мон луӵӵе валъёсын ужало, тон вӧзын юрттӥсь луо. Ужаса умойгес улыны кутскомы, малпалляз, вылды. Но ужаны кутскыса, улонэз капчигес ӧз луы. Толалтэ валэн дӧдьые шурысь омыртэм вуэн бекчеосты кӧня ӝутъялляз. Вормытэк кӧня пол кезьыт вуэн пыласькылӥз, йӧкурам дӥськутэн ик ужалляз. Будэмезгес бере ни артысь гуртын ыж сюдӥсе кутскем. Соку пастухан сяменыз пужыятӥськыны но, чильпаськыны но дыр шедьтылӥз. Отӥяз скал кыскисьын, парсь сюдӥсьын ужаз. Котьку котькинлы адӟем карымон вал Валентина Ерофеевна. Котьку устоосыз ужасьёс пӧлын во-зиськиз. Соин но сое Москваысь ВДНХ-е ысъяллязы. Уно таукаронъёсын но грамотаосын пусъемын. Ужась луэмез понна ик солы синмаськиз колхозысь валтӥсь зоотехник Леонид Васильевич Сараматов. Огзы бӧрсьы огзы нылпиоссы вордӥськизы. Но огсыр улыны ӧз кылды. 1980-тӥ арын юртъерзы быдэсак ӝуаз. Мар вылазы вань, соин кылизы. Калык юрттӥськиз ни. Юрт но каллен ӝутыны быгатӥзы. Но Леонид Васильевич отын кема ӧз улы: секыт висьыса, 55 аресказ кулӥз. Озьы Валя огназ вань нылпиоссэ пыд йылазы ӝутӥз. Огзэ нылме утьыны ӧй быгаты — раклэн ки улысьтыз таланы ӧй пӧрмыты шуыса, али ке но куректэ. Вань яратонзэ нылызлэн 2 нылпиосызлы кузьмаз ни, соосты аслаз кадь будэтӥз. Со быдӟа семьязэ сюдон-дӥсян, котькуд пиналъёсызлы юрт пуктон понна пенсие потэмез бере но ужаз на, нюлэс дасянэ но нырысь ик ачиз мынэ вал. Киысьтыз тӥр но усьылӥз меда? Аслыз дэрем басьтыны но уксёзэ ӧз ӵыдэтылы — ялан нылпиосыз понна улӥз. Коть бӧрдыса ик погра, но ӵукна нош султоно, нош ужано вал, шуэ. Бордаз нэнэез нылпиоссэ будэтыны юрттӥськиз ни. Татчыозь аныкаймы тэк пуконэз ӧз тодылы. Ялан бакчаяз бергаз, пудо, муш вордӥз. Весь шуылӥз: нылпиослы юрттӥськоно. Берло дыре, тазалыкез куашкамен, пукыны но ӟигарыз мырдэм тырме. Ачиз ялан вера: нылпиосы понна улоно на вал, нылпиосы понна... Соослэн анай юртазы бертэмзы потоз... Кема ул на, аныкаймы. Милемлы тынад юрттӥськемед но кулэ ӧвӧл. Тон ачид кулэ! Тынад кадь ческыт уг пӧрмы сылалтӥськеммы но, пыжиськеммы но! Эн висьы, корка шунтӥсьмы, милемыз утисьмы, милям кылчинмы! Музъемозь йыбырттӥськомы тыныд вордэмед, адями радэ ваньместы поттэмед понна. Тон ми понна зарнилэсь но дуно! ________ Вань нылпиосызлэн нимынызы —Анна КОНЮХОВА Теги: адямиос  